เริ่มอยู่เป็น
*อาการแกว่งตัวไปมาของดัชนีทั้งในแดนบวกและแดนลบ ก่อนจะลงเอยด้วยการยืนปิดที่ระดับ 1,424.39 จุด บวกไป 22.61 จุด ท่ามกลางมูลค่าการซื้อขาย 8.76 ล้านบาท เหมือนเป็นการสื่อสารข้อมูลบางอย่างให้สังคมได้รู้ว่า “เริ่มอยู่เป็น” จึงสวนกระแสโควิดเข้ามาซื้อหุ้นอย่างคึกคัก จนสถานการณ์ของตลาดหุ้นไทยกลับเข้าสู่ลู่ทางที่ควรจะเป็น ซึ่งเป็นเรื่องที่ทำให้เดี๊ยนรู้สึกแฮปปี้เป็นอย่างมากเจ้าค่ะ
22 ธ.ค. 2563

เจาะกระดาน : โมนิก้าและทีมงาน
*อาการแกว่งตัวไปมาของดัชนีทั้งในแดนบวกและแดนลบ ก่อนจะลงเอยด้วยการยืนปิดที่ระดับ 1,424.39 จุด บวกไป 22.61 จุด ท่ามกลางมูลค่าการซื้อขาย 8.76 ล้านบาท เหมือนเป็นการสื่อสารข้อมูลบางอย่างให้สังคมได้รู้ว่า “เริ่มอยู่เป็น” จึงสวนกระแสโควิดเข้ามาซื้อหุ้นอย่างคึกคัก จนสถานการณ์ของตลาดหุ้นไทยกลับเข้าสู่ลู่ทางที่ควรจะเป็น ซึ่งเป็นเรื่องที่ทำให้เดี๊ยนรู้สึกแฮปปี้เป็นอย่างมากเจ้าค่ะ
*เนื่องจากทุกคนได้เรียนรู้เรื่องราวต่าง ๆ มากขึ้น จนสามารถอยู่ร่วมกับมหันตภัยร้ายได้ รวมทั้งอาการแพนิกที่เกิดขึ้นก็กินระยะเวลาสั้น ๆ “โมนิก้า” จึงต้องปรบมือดัง ๆ ให้กับแฟนคลับทุกคนที่สามารถทำรอบได้อย่างสบายอุรา ผนวกกับมีข้อมูลทางสถิติที่บอกเล่าการแพร่ระบาดรอบสองในต่างประเทศ ก็ส่งผลกระทบต่อตลาดหุ้นแค่ระยะสั้น ๆ ต่อจากนั้นทุกอย่างก็คลี่คลายไปในทางที่ดีขึ้น ก็เป็นอีกหนึ่งชุดข้อมูลที่เป็นประโยชน์นะคะ
*วันนี้เลยไม่ต้องถามเรื่องราวให้ปวดสมอง เพราะการแพร่ระบาดของไวรัสคงดำเนินต่อไป (ตราบใดที่คนไทยยังขาดจิตสำนึกในการร่วมมือป้องกัน) และการรับมือในภาคส่วนต่าง ๆ ก็ต้องงัดทุกยุทธวิธีออกมาใช้ ซึ่งผลสุดท้ายปลายทางก็คงผ่านไปได้ด้วยดี “โมนิก้า” ถึงมองเห็นการณ์ต่าง ๆ แบบยืดหยุ่น เพื่อทำให้วิถีการลงทุนไม่ติดกับดักของตัวเองนะจะบอกให้
*เหมือนกับอาการอ่อนระทวยของหุ้น CPALL ล้วนเป็นผลมาจากกำลังซื้อลดลงต่อเนื่อง ผสานกับเจอโครงการ “คนละครึ่ง” เข้ามาแย่งชิงฐานมวลชน “โมนิก้า” ถึงไม่แปลกใจที่ราคาหุ้นยืนปิดเสมอตัวที่ระดับ 59.75 บาท  ด้วยมูลค่าการซื้อขาย 2.18 พันล้านบาท เพราะเมื่อเทียบกับสัปดาห์ก่อนหุ้นยืนแถว 65 บาท ทำให้รู้ว่า ต้องใช้เวลาในการฟื้นกำลังอีกระยะหนึ่ง และต้องรอให้ข่าวบวกชัดเจนกว่านี้อีกหน่อยนะจ๊ะ
*คล้ายกับกรณีของหุ้นลูกอ๊อด AOT พยายามสวนกระแสความตกต่ำของรายได้ แต่สุดท้ายต้องยอมจำนนด้วยปัจจัยลบมากมาย ก็เป็นอีกหนึ่งเหตุการณ์ที่ทำให้รู้ว่า มีกองทุนที่เน้นลงทุนยาว ๆ เป็นแฟนคลับเยอะมาก หุ้นถึงยืนปิดเสมอตัวที่ระดับ 62.25 บาท ด้วยมูลค่าการซื้อขาย 1.58 พันล้านบาทอย่างเหนียวแน่น จนหลายคนมองเห็นโอกาสที่หุ้นจะวิ่งกลับขึ้นไปหาฐาน 65 บาทในไม่ช้าพะยะค่ะ
*เช่นเดียวกับในรายของ SAWAD มีสตอรี่ให้ตามข่าวเยอะแยะไปหมด “โมนิก้า” เลยไม่หวั่นเมื่อเห็นราคาหุ้นย่อตัวลงหนัก ๆ เพราะตอนนี้เป็นการวางฐานเพื่อช่วยดันกำไรให้โตจากการต่อยอดธุรกิจใหม่ ๆ วันนี้ถึงต้องถามแฟนคลับเกี่ยวกับการขึ้นมาปิดที่ 64.25 บาท บวกไป 3.75 บาท หรือขึ้นไป 6.20% ด้วยมูลค่าการซื้อขาย 1.05 พันล้านบาท ยังเป็นจุดที่น่าเล่นจริงอะป่าว ?..ลองถามใจนักวิเคราะห์กันดูนะคะ
*ประเด็นดังกล่าวทำให้ “โมนิก้า” ต้องมองย้อนกลับมาที่หุ้น SINGER เพื่อชี้ให้แฟนคลับได้เห็นอีกครั้งว่า พอเผลอทีไร..หุ้นขึ้นแรงทุกที แถมการขึ้นแต่ละรอบก็มีสตอรี่ growth เข้ามาเกี่ยวข้องประจำ เดี๊ยนเลยอยากให้แฟนคลับดูการขึ้นมาปิดที่ 22.60 บาท บวกไป 0.60 บาท หรือขึ้นไป 2.70% ด้วยมูลค่าการซื้อขาย 471 ล้านบาท ท่ามกลางค่า P/E 25 เท่า ยังเป็นจังหวะของการไหลตามน้ำไหมเอ่ย ?
*เรื่องนี้ทำให้ “โมนิก้า” ต้องเอ่ยถึงหุ้นน้องใหม่ IND เป็นรายถัดไปในทันที หลังวันแรกเปิดตัวอย่างอลังการงานสร้าง จนหุ้นวิ่งขึ้นมาปิดที่ 2.98 บาท บวกไป 1.88 บาท หรือขึ้นไป 170% ด้วยมูลค่าการซื้อขาย 2.80 พันล้านบาท กลายเป็นมูฟเมนต์ที่ต้องเอ่ยถึง 2 สมภพอย่าง “เฮียป้อม” กับ “เฮียแกะ” เพราะเป็นเบื้องหลังที่ทำให้ทุกคน วิน-วิน แถมยังทำให้รายย่อยได้ครื้นเครงสุด ๆ แบบนี้..เดี๊ยนขอคารวะหนึ่งจอกเจ้าค่ะ
*หุ้นอีกรายที่น่าสนใจในความเห็นส่วนตัวของ “โมนิก้า” คงเทน้ำหนักไปที่หุ้นขายซอส XO มากกว่าหุ้นตัวอื่น ๆ และเรื่องนี้เป็นผลสืบเนื่องมาจากโควิดจะ “มี” หรือ “ไม่มี” กำไรของบริษัทก็โตตามแผนอยู่แล้ว เดี๊ยนถึงมองราคาปิดที่ 9.45 บาท บวกไป 0.50 บาท หรือขึ้นไป 5.60% ด้วยมูลค่าการซื้อขาย 32 ล้านบาท น่าจะเป็นจุดที่แมงเม่าชำเลืองมองสักหน่อย เพราะยอดแรกของหุ้นที่ทำไว้ครั้งก่อนอยู่แถว 9.75 บาทนะซี